SKRIFTLIG FORESPØRGSEL E-2148/99

af Glenys Kinnock (PSE) til Kommissionen

(24. november 1999)

Om: Den Videnskabelige Komité for Levnedsmidler

Hvad er processen for indkaldelse, indsendelse og offentliggørelse af de årlige erklæringer om økonomiske interesser fra tidligere og nuværende medlemmer af Den Videnskabelige Komité for Levnedsmidler?

Svar afgivet på Kommissionens vegne af David Byrne

(16. december 1999)

At hvert enkelt medlem af en videnskabelig komité skal være uafhængig, er et af tre grundlæggende principper for de nye videnskabelige komitéers arbejde, som er videnskabelig kvalitet, medlemmernes uafhængighed og transparens i det udførte arbejde.

I artikel 6, stk. 1, i Kommissionens afgørelse 97/0579/EF af 23. juli 1997 om oprettelse af videnskabelige komitéer inden for forbrugersundhed og levnedsmiddelsikkerhed(1) fastsættes det, at medlemmerne af hver enkelt videnskabelig komité skal handle uafhængigt af enhver udefra kommende påvirkning. For at sikre en sådan uafhængighed skal medlemmerne afgive tre separate erklæringer om alle deres interesser, som kunne tænkes at være til hinder for deres uafhængighed: en erklæring om interesser som del af den oprindelige ansøgning om at blive medlem af en videnskabelig komité, en årlig erklæring om eventuelle interessekonflikter og en erklæring om særlige interesser, der kunne være til hinder for deres uafhængighed i forbindelse med et emne på dagsordenen for et møde i den pågældendes komité.

Det ærede medlems spørgsmål drejer sig om de årlige interesseerklæringer for tidligere og nuværende medlemmer af Den Videnskabelige Komité for Levnedsmidler.

I artikel 6, stk. 2, i den nævnte afgørelse fastsættes det, at hvert enkelt medlem af en videnskabelig komité hvert år underretter Kommissionen om eventuelle interessekonflikter, som kunne opfattes som værende til hinder for deres uafhængighed. Denne generelle regel gælder for alle ni videnskabelige komitéer. Ikke desto mindre har hver enkelt komité vedtaget sin egen forretningsorden. I henhold til reglerne for Den Videnskabelige Komité for Levnedsmidler, som blev vedtaget den 17. september 1998, skal medlemmerne hvert år skriftligt oplyse Kommissionen om eventuelle interessekonflikter, som kunne opfattes som værende til hinder for deres uafhængighed. Interesser kan være af direkte eller indirekte finansiel karakter eller i visse tilfælde vedrøre etiske spørgsmål.

Det skal understreges, at de videnskabelige komitéer vedtager deres forretningsorden i fuld uafhængighed.

Medlemmerne af Den Videnskabelig Komité for Levnedsmidler indsendte deres erklæringer for første gang efter forretningsordenens vedtagelse og for anden gang i april 1999.

De årlige erklæringer er ikke automatisk tilgængelige for offentligheden. Da de indeholder personlige oplysninger, kan de kun udleveres til tredjemand, hvis medlemmet har givet sin udtrykkelige tilladelse hertil. Forretningsordenen indeholder som bilag en formular med titlen Årlig erklæring om medlemmernes interesser. Formularen giver mulighed for, at medlemmet tillader, at erklæringen gøre offentligt tilgængeligt. I forbindelse med den sidste årlige erklæring gik de fleste medlemmer ind på, at deres erklæringer kan gøres tilgængelige for offentligheden. I disse tilfælde kan Kommissionen give oplysninger om erklæringens indhold.

Der gælder i denne sammenhæng ingen særlige krav vedrørende tidligere medlemmer.

(1) EFT L 237 af 28.8.1997.